
NÁVRHY
Výbor pre občianske slobody, spravodlivosť a vnútorné veci vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
[bookmark: restart]1.	víta vyhlásenie Dvora audítorov, že operácie súvisiace s ročnou účtovnou závierkou Európskeho monitorovacieho centra pre drogy a drogovú závislosť (ďalej len „centrum“) za rozpočtový rok 2022 sú zo všetkých významných hľadísk zákonné a správne; konštatuje, že podľa výročnej správy Dvora audítorov o agentúrach EÚ za rok 2022 jeho rozpočet na rok 2022 bol 26 miliónov EUR, čo predstavuje nárast o 4 % v porovnaní s rokom 2021 (25 miliónov EUR), pričom počet zamestnancov centra zostal na základe rozhodnutia príslušného rozpočtového orgánu nezmenený;
2.	víta skutočnosť, že boli prijaté primerané nápravné opatrenia na riešenie pripomienky Dvora audítorov z predchádzajúcich rokov; víta každoročnú hlavnú publikáciu Európskej správy o drogách za rok 2022, štatistický bulletin za rok 2022 a pridanú hodnotu systému včasného varovania EÚ pred novými psychoaktívnymi látkami, ktorý centrum začalo prevádzkovať pred 25 rokmi; víta uverejnenie 69 publikácií, okrem iného siedmich minipríručiek a troch hlavných bodov v rámci hlavnej správy centra s názvom Zdravotné a sociálne opatrenia na riešenie problémov s drogami: európska príručka; víta usporiadanie štvrtej európskej konferencie o návykovom správaní a závislostiach, ktorú spoločne organizuje centrum a jeho partneri; nabáda centrum, aby pokračovalo vo svojich činnostiach v oblasti výmeny poznatkov;
3.	víta činnosti odbornej prípravy v oblasti drog, na ktorých sa zúčastnilo 609 odborníkov v oblasti presadzovania práva z EÚ a partnerov projektu technickej spolupráce a ktoré centrum vykonáva v spolupráci s Agentúrou Európskej únie pre odbornú prípravu v oblasti presadzovania práva (CEPOL); víta skutočnosť, že v roku 2022 centrum vyškolilo takmer 950 odborníkov pracujúcich v oblasti drog vrátane príslušníkov orgánov presadzovania práva a tvorcov politík a približne 1200 odborníkov pracujúcich v oblasti drog sa zúčastnilo na siedmich webinároch organizovaných centrom; zdôrazňuje dôležitú úlohu centra pri poskytovaní analýz verejného zdravia a informácií týkajúcich sa drog a drogovej závislosti tvorcom politík a odborníkom z praxe;
4.	víta neúnavné úsilie centra o zdôraznenie sociálnych aspektov a spoločenského vplyvu drog, podporu politík sociálnej reintegrácie pre užívateľov drog a prístup k téme drog s multidisciplinárnym výhľadom. považuje za nevyhnutné pokračovať v zvyšovaní povedomia o význame prevencie a inovatívneho prístupu k protidrogovým politikám založeného na duševnom zdraví;
5.	pripomína, že práca centra je založená na strategickej schopnosti posudzovať hrozby v oblasti zdravia a bezpečnosti na základe dôkazov s cieľom rozpoznať už v počiatočnom štádiu nový vývoj drogového fenoménu, ktorý by mohol mať negatívny vplyv na zdravie, sociálne záležitosti, bezpečnosť alebo ochranu v Únii; pripomína, že súčasťou činnosti centra by malo byť tiež posudzovanie hrozieb v oblasti zdravia;
6.	víta pokrok, ktorý centrum dosiahlo s Europolom pri práci na hĺbkovej analýze trhu s drogami v EÚ, ktorá zahŕňa moduly o konkrétnych drogách uverejnené v roku 2022, pričom uverejnenie niektorých je plánované v roku 2023; víta, že v roku 2022 pracovalo na zlepšení kvality a dostupnosti základných údajov o ponuke drog v spolupráci s národnými kontaktnými miestami siete Reitox a Europolom; víta, že centrum vykonávalo všetky úlohy v rámci operatívnych akčných plánov multidisciplinárnej platformy proti hrozbám trestnej činnosti, ktoré sa týkajú kanabisu, kokaínu a heroínu; pripomína, že obchodovanie s drogami bolo označené za hlavný zdroj zisku a za jeden z kanálov pre nábor na organizovanú trestnú činnosť a terorizmus, a zdôrazňuje prínos centra pre bezpečnejšiu Európu;
7.	víta internetovú stránku „EMCDDA 4 Ukraine“, ktorá bola vytvorená pre odborníkov pracujúcich v oblasti drog v Európe a poskytujúcich podporu osobám vysídleným z Ukrajiny; 
8.	víta prebiehajúcu spoluprácu medzi centrom a partnerskými krajinami európskej susedskej politiky na regionálnej úrovni prostredníctvom projektu technickej pomoci EU4MD, ako aj prebiehajúce vykonávanie dvojstranného projektu s Gruzínskom EMCDDA4GE; víta, že v oblasti protidrogových politík bolo vytvorené oficiálne partnerstvo v rámci programu spolupráce medzi Latinskou Amerikou, Karibikom a Európskou úniou;
9.	víta spoluprácu centra s inými agentúrami a jeho príspevok k sieti agentúr v oblasti SVV; víta nepretržitú spoluprácu centra s národnými protidrogovými agentúrami, tretími krajinami a medzinárodnými organizáciami, ako sú UNODC a WHO;

